Jou kind se selfvertroue: Ek lief myself | Baba-En-Kleuter
Sonder 'n gesonde selfbeeld sal selfs die talentvolste mens nie ver kom nie. As jy nie in jouself glo nie, sal niemand anders dit doen nie. 'n Kind se selfbeeld word in sy eerste vyf tot sewe jaar gevorm en hang grootliks af van sy ouers se houding teenoor hom. Dis 'n groot verantwoordelikheid, nè?Gelukkig is daar baie wat jy kan doen om jou kind in homself te laat glo. Die grondslag van 'n gesonde selfbeeld is die gevoel van onvoorwaardelike liefde en goedkeuring wat jou kind by jou en al sy geliefdes ontvang.
Die uitdrukking op jul gesig, jul lyftaal en jul stemtoon is vir hom 'n aanduiding van wat julle van hom dink. As positiewe boodskappe 'n gewoonte in jul huis is, gaan jou kind floreer en homself as waarde­vol ag.
Dis belangrik dat jou kind gewaardeer en spesiaal voel. Help hom om sy goeie eienskappe raak te sien en gee opregte lof waar nodig, selfs vir "verwagte" gedrag soos die uitvoer van pligte of goeie maniere. Jou kind moet ook weet dat jy hom liefhet ongeag sy foute of mislukkings. Dit kan jy doen deur daagliks vir jou kind te vertel dat jy hom liefhet, asook deur tyd saam met hom deur te bring. Maak tyd om te speel, te werk en vir ontspanning.